No hot er sich uff der Weg gemacht, un wie er an dem Ebbelbaam verbeigange iss, der wu uff dem Acker schteht, iss ’em der Haas begegent. “Gude Mariye, schee Wedder heit!”, hot der Igel g’saat. Der Haas hot sei gude Kleeder aag’hatt un iss wie en eigebildete Aff doher kumme un hot ’em net emol die Zeit gebodde. Er hot blooss hochneesisch geguckt un hot g’frogt: “Was hoscht dann du so frieh am Mariye im Feld zu schaffe?” “Ich geh schpaziere.”, hot der Igel g’saat. “Schpaziere!”, hot der Haas gelacht, “mit deine schebbe Beh!”.